Il-Ministru għall-Intern u Sigurtà Nazzjonali Emanuel Mallia qal li ġejjin mumenti eċċitanti ħafna għall-PBS. Fost dawn il-Ministru semma bdil fl-infrastruttura, bdil fil-policies tal-PBS, filwaqt li dalwaqt jibdew il-preparamenti biex jiġi organizzat f’pajjiżna il-Junior Eurovision Song Contest. Il-Ministru Mallia qal dan waqt żjara li għamel fil-PBS Creativity Hub li mmarkat il-bidu għal ġimgħa li se twassal għall-PBS Open Day nhar il-Ġimgħa, 13 ta’ Diċembru . F’din il-ġurnata l-pubbliku se jkollu l-opportunità jżur il-bini tal-PBS, filwaqt li jiltaqa’ mal-ħaddiema. Il-Ministru Mallia iddawwar mal-bini miċ-Chairman tal-PBS, Dr Tonio Portughese, u mill-Kap Eżekuttiv is-Sur Anton Attard. Il-Ministru qal li l-ħaddiema li juru sforz u impenn għandhom jiġu rispettati u apprezzati. Mallia qal li l-bieb tal-Ministeru huwa dejjem miftuħ għall-ħaddiema kollha biex min iħoss li ma saritx ġustizzja miegħu, isib lil min jisimgħu u fejn għandu raġun, jingħatalu. “F’dawn l-aħħar tmien xhur kien hemm ħafna avvanzi iżda għadna ma wasalnix. Il-poplu qed jinduna b’dawn l-avvanzi tant li TVM kompla jsaħħaħ il-popolarità tiegħu bħala l-iktar stazzjon segwit f’Malta, speċjalment biż-żieda fl-udjenzi rreġistrata fl-aħbarijiet tat-8pm, liema udjenzi żdiedu b’ħamsin fil-mija meta mqabbla mal-istess perjodu is-sena li għaddiet,” kompla l-Ministru. Huwa żied jgħid li l-istazzjon nazzjonali għandu l-obbligu li jkun indipendenti u jxandar għal kulħadd. “Hekk jitlob ir-rispett lejn l-intelliġenza tal-Maltin u l-Għawdxin, kif imwiegħed qabel l-elezzjoni.” Dr Mallia qal li stazzjon nazzjonali b’differenza minn stazzjon tal-istat irid jipprovdi servizz għall-pubbliku kollu billi jkun vejjikolu ta’ informazzjoni, edukazzjoni, kultura u entertainment. L-obbligu ta’ stazzjon nazzjonali b’differenza minn stazzjon tal-istat huwa li jinforma u mhux li jitma l-informazzjoni. Akkwist ieħor li għamel il-PBS, sostna l-Ministru, kien il-logħob tat-Tazza tad-Dinja li se jkun qed jintwera b’xejn lill-pubbliku Malti, mhux biss għas-sena 2014, iżda wkoll għas-snin 2018 u 2022. Dan huwa avvanz ieħor biex il-pubbliku Malti u Għawdxi jidentifika ruħu mal-istazzjon nazzjonali. Waqt din iż-żjara l-Ministru Mallia kien ippreżentat bil-proposti li għaddew il-European Broadcasting Union wara ftehim li ntlaħaq f’laqgħa li l-Ministru Manuel Mallia kellu mad-direttur ġenerali tal-EBU Ingrid Deltenre, f’Malmo f’Mejju li għadda. Iċ-Chairman tal-PBS ħabbar li mil-lum id-dipartimenti kollha tal-PBS se jkunu qed joperaw mill- PBS Creativity Hub, hekk kif Radju Malta issa beda jxandar ukoll mill-Creativity Hub. Waqt iż-żjara iċ-Chairman preżenta wkoll il-pjanijiet ta’ investiment ġdid li mistenni jkompli jsaħħaħ l-infrastruttura tal-PBS. F’Malex House mistenni jinbena l-akbar studio televiżiv f’pajjiżna, filwaqt li se ssir refurbishment ta’ Television House. Ritratt: Il-ministru Mallia jindirizza l-ħaddiema biċ-Chairman tal-PBS, Dr Tonio Portughese, fuq il-lemin tiegħu,